**Fantezie de toamnă**

*Aurel Oancea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sălbatec trece vântul prin pomii dezbrăcaţi!...

Afară-i trist, iubito, şi toamna-n agonie

Aruncă frunze moarte pe strada mea pustie.

În timpul ce lin curge absent la tot ce este,

La masa mea de lucru, trăiesc vechea poveste

A celor ce-şi pierd vremea, de lume izolaţi.

O muscă, ce se pare că nu prea mă respectă,

Din când în când, îmi cântă - cu voce de insectă -

Un cântec trist de toamnă, strident şi monoton,

Iar fumul de ţigară, subţire, albăstrui,

Asemeni unei jertfe, adusă Nu-Ştiu-Cui,

Din scrumiera mică, se-nalţă spre plafon.

Uit să-mi golesc paharul, iar mintea-mi obosită

Nu vrea să mai lucreze în palida lumină

Şi-alunecă pe-o parte, de vise doborâtă...

Pe malul unei ape, ajuns-am fără ştire.

Văd sălcii plângătoare ce trunchiul şi-l înclină,

Şi flori mărunte-n iarbă încântă-a mea privire.

Şi-apari, nălucă blondă, plutind cu paşi vioi.

Cu braţele deschise, spre mine vii zâmbind,

Alerg şi eu spre tine şi vreau să te cuprind,

Dar eşti un nor, ce-n zare se pierde-ncet, încet,

Lăsându-mă în urmă, cuprins de un regret.

Atât doar mai ţin minte, nu ştiu ce-a fost apoi.

Îmi frec cu palma ochii, ca după un coşmar.

În cameră pătrunde tot frigul pe sub uşă,

Ţigara-n scrumieră s-a prefăcut cenuşă,

Iar musca de-adineaori înnoată în pahar...

Afară-i trist, iubito, şi toamna-n agonie

Aruncă frunze moarte pe strada mea pustie.